SKRIFTLIG FORESPØRGSEL E-0743/01

af Giles Chichester (PPE-DE) til Kommissionen

(9. marts 2001)

Om: Budgetkonto A-3037

På indeværende tidspunkt modtager Europæisk Kvindeforum alle midler på budgetkonto A-3037, der udgør 600 000 for 2001. Kommissionen bedes forelægge en oversigt over, hvorledes midlerne anvendes, og redegøre for, om andre ikke-statslige organisationer, der arbejder for kvinders rettigheder, har adgang til lignende midler?

Svar afgivet på Kommissionens vegne af Anna Diamantopoulou

(18. juni 2001)

Ifølge beslutning truffet af Parlamentet er beløbet på budgetkonto A-3037 afsat til Europæisk Kvindeforum (EWL) (600 000 i 2000, 650 000 i 2001). Kommissionen har ikke nogen disposition over dette. Som besluttet af Parlamentet vil Kommissionen betale 80 % af de reelle udgifter op til det samlede beløb på budgetposten.

EWL's budgetplanlægning for 2000: (fristen for aflevering af det endelige regnskab for 2000 var den 31. marts 2001):

>TABELPOSITION>

EWL's hovedaktiviteter i 2000 var:

- Forberedelserne til FN's særlige samling med henblik på at gennemgå og vurdere de fremskridt, der er gjort med at implementere Beijing-handlingsprogrammet (Beijing+5) var et af de større aktivitetsområder, idet EWL koordinerede udarbejdelsen af den regionale alternative rapport for Fællesskabet.

- EWL overvågede arbejdet i regi af konventionen for EU-charteret om grundlæggende rettigheder og udsendte regelmæssige briefinger.

- Det Politiske Aktionscenter om Vold mod Kvinder fokuserede sine aktiviteter på bekæmpelse af handel med kvinder og lobbyvirksomhed for en bedre international retlig beskyttelse.

- EWL lancerede en kampagne om kvindelige asylansøgere, som vil blive gennemført i hele 2001 og falde sammen med 50 års jubilæet for FN's Genève-konvention om flygtninges status og udviklingerne inden for Unionen vedrørende asyl- og flygtningeprocedurer.

- I anden halvdel af 2000 igangsatte EWL's sekretariat en bred høringsprocedure, der omfattede hele EWL's medlemsskare bestående af 2 700 kvindeorganisationer, om den social- og arbejdsmarkedspolitiske dagsorden. EWL udarbejdede en fuldstændig analyse af dokumentet og kom med et formelt indlæg ved ministerkonferencen om ligestilling mellem mænd og kvinder i Paris den 27. oktober 2000.

- EWL fulgte omhyggeligt de politiske udviklinger i forbindelse med ændringen af Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår(1). Et fælles brev og en pressemeddelelse blev udarbejdet sammen med Den Europæiske Faglige Samarbejdsorganisation om spørgsmålet om seksuel chikane på arbejdspladsen i juni 2000.

- EWL har siden juni 2000 arbejdet inden for området kvinder og globalisering (international handel) og taget aktiv del i det civile samfunds møder, der er arrangeret af Generaldirektoratet for Handel. Der er blevet udarbejdet to holdningspapirer.

- I september 2000 lancerede EWL sit nye websted(2). En lang række dokumenter, nyheder og information om uopsættelige aktionskampagner er nu tilgængelige, og der er sket en betydelig forøgelse i brugen af EWL's websted.

- EWL er ved at intensivere sine arbejdskontakter og aktiviteter med kvindeorganisationer i tiltrædelseslandene. Efter en enstemmig beslutning truffet ved generalforsamlingen i 2000 er EWL nu i gang med at udvikle et politisk center om kvinder og udvidelsen.

- Hvad angår finansieringsmuligheder for andre ikke-statslige organisationer (ngo'er), kan ngo'er og andre organisationer opnå støtte til deres aktiviteter i forbindelse med det nye handlingsprogram vedrørende fællesskabsstrategien for ligestilling mellem mænd og kvinder (2001-2005)(3). Dette program skal koordinere, støtte og medfinansiere gennemførelsen af tværgående aktiviteter inden for fem indsatsområder: det økonomiske liv, deltagelse og repræsentation, sociale rettigheder, borgerlige rettigheder, kønsrollemønstre og fordomme. Det finansielle referencebeløb til gennemførelsen af dette program er for perioden 2001-2005 50 millioner EUR.

- Ud over dette målrettede ligestillingsprogram er der talrige andre finansieringsmuligheder såsom strukturfondene, EQUAL, Leonardo, Socrates, det femte rammeprogram for forskning og teknologisk udvikling, Daphne og STOP - for blot at nævne nogle få.

(1) EFT L 39 af 14.2.1976.

(2) http://www.womenlobby.org/.

(3) EFT L 17 af 19.1.2001.